
PROIECT DE RECOMANDARE A PARLAMENTULUI EUROPEAN
adresată Consiliului și Vicepreședintelui Comisiei/Înaltului Reprezentant al Uniunii pentru afaceri externe și politica de securitate privind evaluarea acțiunilor întreprinse de SEAE la doi ani după raportul PE privind comunicarea strategică a UE pentru a contracara propaganda părților terțe împotriva sa
(2018/2115(INI))
Parlamentul European,
–	având în vedere concluziile Consiliului European din 28 iunie și 18 octombrie 2018,
–	având în vedere comunicarea Comisiei din 26 aprilie 2018, intitulată „Combaterea dezinformării online: o abordare europeană” (COM (2018)0236),
–	având în vedere Codul de bune practici la nivelul UE privind dezinformarea, publicat la 26 septembrie 2018,
–	având în vedere Rezoluția sa din 23 noiembrie 2016 referitoare la comunicarea strategică a UE pentru a contracara propaganda părților terțe împotriva sa[footnoteRef:1],  [1: JO C 224, 27.6.2018, p. 58.] 

–	având în vedere Comunicarea comună a Înaltului Reprezentant al Uniunii pentru afaceri externe și politica de securitate și a Comisiei din 6 aprilie 2016, intitulată „Cadrul comun privind contracararea amenințărilor hibride: un răspuns al Uniunii Europene” (JOIN (2016)0018),
–	având în vedere Comunicarea Comisiei din 20 aprilie 2016 cu privire la punerea în aplicare a Agendei europene privind securitatea pentru a combate terorismul și a deschide calea către o uniune a securității efectivă și autentică (COM(2016)0230),
–	având în vedere studiul de fezabilitate al Fondului European pentru Democrație privind inițiativele mediatice de limbă rusă în cadrul Parteneriatului estic și dincolo de acesta, intitulat „Aducerea pluralismului și echilibrului în spațiul mediatic de limbă rusă”,
–	având în vedere raportul din 18 mai 2015 al Vicepreședintelui Comisiei / Înaltului Reprezentant al Uniunii pentru afaceri externe și politica de securitate (VP/ÎR) intitulat „Uniunea Europeană într-un mediu global în schimbare - o lume mai conectată, mai contestată și mai complexă” și activitățile în curs pentru o nouă Strategie de securitate globală a UE,
–	având în vedere planul de acțiune al UE din 22 iunie 2015 privind comunicarea strategică,
–	având în vedere articolul 113 din Regulamentul său de procedură,
–	având în vedere raportul Comisiei pentru afaceri externe (A8‑0000/2018), 


1.	recomandă Consiliului și Vicepreședintelui Comisiei/Înaltului Reprezentant al Uniunii pentru afaceri externe și politica de securitate următoarele:
Situația actuală 2018 — Combaterea războiului informațional
a)	să se aibă în vedere faptul că libertatea de exprimare, precum și pluralismul mijloacelor de informare în masă ar trebui să se afle în centrul societăților democratice și să ofere cele mai bune garanții împotriva propagandei ostile; 
b)	să ia în considerare elaborarea unui cadru juridic obligatoriu, atât la nivelul UE, cât și la nivel internațional, pentru a combate războiul hibrid, inclusiv războiul cibernetic și războiul informațional, a cărui necesitate a fost demonstrată, în special, de acțiunile ostile ale Rusiei în aceste domenii; 
c)	să sprijine numărul tot mai mare de instituții de stat, grupuri de reflecție, ONG-uri care se ocupă de propagandă și dezinformare și să se asigure că comunicarea strategică a UE devine o chestiune de înaltă prioritate pe agenda europeană; invită VP/ÎR și Comisia să se implice mai mult în acest domeniu;
d)	să reamintească statelor membre care continuă să nege existența propagandei strategice, să o recunoască și să ia măsuri proactive pentru a o combate și demonta; 

Tipuri de informații false, dezinformare și propagandă care vizează UE și vecinii săi

e)	să recunoască activitatea desfășurată la diferite niveluri pentru a identifica tipurile de influență și instrumentele utilizate împotriva UE și a vecinilor săi și să reorienteze atenția către o analiză aprofundată a impactului și a eficacității acestora, cu scopul de a elabora măsuri de contracarare a acestora; 
f)	să se concentreze asupra gradului de sofisticare în creștere continuă a instrumentelor utilizate pentru difuzarea știrilor false, inclusiv a noilor modalități de diseminare a propagandei prin utilizarea mai multor site-uri de internet, portaluri și posturi de televiziune de nivel scăzut pentru a disemina principalele discursuri; își exprimă îngrijorarea cu privire la activitățile Rusiei în acest context;
Industrie și platforme de comunicare socială
g)	să acorde o atenție deosebită platformelor de comunicare socială care, în ciuda eforturilor lor în sens contrar, sunt considerate a fi cel mai obișnuit instrument pentru răspândirea dezinformării și a propagandei ostile; 
h)	să reglementeze, împreună cu statele membre, acțiunile companiilor care gestionează platforme de comunicare socială și să asigure transparența și responsabilitatea deplină a acestora, în special făcând posibilă descoperirea identității și a locului nu numai ale autorilor, ci și ale sponsorilor conținutului politic prezentat;
i)	să îndemne companiile care gestionează platforme de comunicare socială să coopereze îndeaproape cu autoritățile de stat la toate investigațiile privind presupusa utilizare a platformelor lor în scopuri ostile și să efectueze audituri transparente ale entităților despre care s-a constatat că răspândesc dezinformare și propagandă; 
j)	să aibă în vedere faptul că interzicerea unor conturi suspecte sau ștergerea unui conținut necorespunzător poate fi considerată cenzură și, prin urmare, să se asigure că astfel de acțiuni sunt efectuate în mod transparent, în cooperare cu autoritățile competente și cu societatea civilă și cu o imagine completă a motivelor care stau la baza acestei decizii;
Cele mai bune practici
k)	să continue să dezvolte o mai mare reziliență și capacitatea de a răspunde amenințărilor în timp real, să dezvolte măsuri preventive și să gândească cu un pas înainte, mai degrabă decât să reacționeze doar la atacurile care au avut deja loc și să le analizeze; 
l)	să acorde o atenție deosebită importanței pe care o are nu numai demontarea, ci și asigurarea atribuirii clare a unor astfel de atacuri, inclusiv numirea publică a autorilor, a sponsorilor acestora și a obiectivelor pe care doresc să le atingă, precum și măsurarea efectelor acestor atacuri asupra publicului vizat; 
m)	să implice societatea civilă și comunitatea de experți în consolidarea în continuare a măsurilor care vizează verificarea factuală și expunerea la dezinformare, aprofundarea cercetării și a analizei manipulării informațiilor;
Abordarea europeană
n)	să recunoască rezultatele tangibile obținute de grupul operativ East StratCom; să sprijine în continuare grupul operativ East StratCom al UE, care, de la crearea sa, a demontat peste 4 000 de cazuri de campanii de dezinformare cu privire la o gamă largă de subiecte; 
o)	să transforme grupul operativ East StratCom într-o unitate de sine stătătoare și să furnizeze resurse financiare și de personal adecvate, care să crească în mod semnificativ potențialul, eficacitatea și calitatea muncii acestuia;
p)	să remedieze deficiențele actuale din cadrul grupului operativ East StratCom, inclusiv lipsa de expertiză regională, rata ridicată de înlocuire a personalului și lipsa continuității instituționale, și să asigure resurse financiare adecvate și o structură organizatorică adecvată, întrucât aceasta este singura modalitate de a asigura un profesionalism deplin, eficacitate și rezultate; 
q)	să invite statele membre care nu au făcut încă acest lucru să își desemneze propriii experți naționali în cadrul grupului operativ East StratCom; 
r)	să implice reprezentanțele UE din interiorul UE, precum și delegațiile UE din afara UE în sprijinirea activității grupului operativ East StratCom, inclusiv prin furnizarea de traduceri ale publicațiilor lor în limbile locale; 
s)	să se concentreze pe țările în curs de aderare și pe partenerii din vecinătatea UE, care sunt adesea în prima linie în ceea ce privește expunerea la propaganda rusă; 
t)	să plaseze comunicările strategice de contracarare ca un punct recurent pe ordinea de zi și să efectueze o revizuire periodică a politicii UE în acest domeniu;
u)	să propună viitorului Consiliu European și Comisiei ca contracararea propagandei strategice să obțină un portofoliu separat în noua Comisie, cu sprijinul adecvat al unei agenții specializate; 
v)	să lege centrele specializate naționale și locale, grupurile de reflecție, ONG-urile și alți actori și instituții existente care se ocupă de propaganda strategică într-o rețea la nivelul UE care să contribuie la coordonarea acțiunilor lor și să le reunească constatările într-un singur loc; să aloce resurse adecvate acestei acțiuni; subliniază că această rețea ar trebui să fie deschisă partenerilor care împărtășesc aceeași viziune a UE; 
Protejarea alegerilor de propaganda ostilă
w)	să condamne cu fermitate imixtiunea părților terțe în alegeri și referendumuri, precum și utilizarea boților, a trolilor și a conturilor false în campaniile politice; subliniază capacitatea societăților democratice de a face propriile alegeri politice suverane;
x)	să invite statele membre să facă schimb de date cu privire la orice interferență externă în procesele electorale și să facă schimb de bune practici privind contracararea sa pentru a crește reziliența la o astfel de interferență; 
y)	să invite statele membre să se asigure că legile electorale iau în considerare posibilele amenințări generate de atacurile cibernetice și de propaganda ostilă și subliniază că aceste legi ar trebui modificate în mod corespunzător pentru a le permite să contracareze astfel de amenințări în mod eficace; 
z)	să invite statele membre să își adapteze normele electorale privind campaniile online și să monitorizeze și să evalueze caracteristicile de transparență în ceea ce privește publicitatea politică introdusă de platformele online; 

°
°	°

2.	încredințează Președintelui sarcina de a transmite prezenta recomandare Consiliului, Comisiei și Vicepreședintelui Comisiei/Înaltului Reprezentant al Uniunii pentru afaceri externe și politica de securitate, și, spre informare, SEAE și NATO, precum și președintelui, guvernului și parlamentului Rusiei.

